Imtella' Marzu 19, 2021 L-uffiċjali tas-saħħa fil-Ġermanja qegħdin iwissu dwar żieda qawwija fil-każijiet ta' coronavirus hekk kif il-pajjiż Ewropej qegħdin jissieltu mat-tielet mewġa ta' infezzjonijiet. L-istitut tas-saħħa pubblika fil-Ġermanja, Robert Koch, qal li żieda fil-każijiet mill-varjanti li jittieħdu ħafna iktar malajr jistgħu jwasslu biex il-pajjiż jerġa' jmur f'lockdown. Franza, il-Polonja, l-Italja flimkien ma' bosta pajjiżi oħrajn reġgħu daħlu għadd ta' restrizzjonijiet. Il-Ministru għas-Saħħa tal-Ġermanja Jens Spahn qal li l-Ewropa m'għandhiex it-tilqim meħtieġ biex tnaqqas il-każijiet b'mod qawwi. Qal li rridu nkunu onesti dwar is-sitwazzjoni fl-Ewropa fejn m'għandniex biżżejjed tilqim biex inwaqqfu t-tielet mewġa. L-awtoritajiet tas-saħħa fil-Ġermanja qalu li ż-żieda qawwija ta' każijiet fil-Ġermanja ħadet l-aktar minħabba tifqiegħat fost iż-żgħażagġ. Il-Ministru tas-Saħħa qal li ż-żieda fin-numru ta' każijiet pożittivi tista' tfisser aktar restrizzjonijiet. "In-numri qegħdin jiżdiedu kuljum. It-tixrid huwa kbir u għalhekk għandna quddiemna ġimgħat ta' sfida kbira", temm jgħid Spahn.